Document ID: 32005R2124

KOMISIJAS REGULA (EK) Nr. 2124/2005
(2005. gada 22. decembris),
ar ko nosaka atkāpes no Regulas (EK) Nr. 800/1999 attiecībā uz produktiem kā precēm, kas nav uzskaitītas Eiropas Kopienas dibināšanas līguma I pielikumā un ko izved uz trešām valstīm, izņemot Rumāniju
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 6. decembra Regulu (EK) Nr. 3448/93, ar ko nosaka tirdzniecības režīmu, kas piemērojams dažām lauksaimniecības produktu pārstrādē iegūtām precēm (1), un jo īpaši tās 8. panta 3. punktu,
tā kā:
(1)
4. pantā Komisijas 2005. gada 30. jūnija Regulā (EK) Nr. 1043/2005, ar ko īsteno Padomes Regulu (EK) Nr. 3448/93 par eksporta kompensāciju piešķiršanas sistēmu dažiem lauksaimniecības produktiem tādu preču veidā, kas nav minētas Līguma I pielikumā, un kritērijus šādu kompensāciju apmēra noteikšanai (2), noteikts, ka Komisijas 1999. gada 15. aprīļa Regulu (EK) Nr. 800/1999, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (3), piemēro, izvedot produktus kā preces, kas nav uzskaitītas Līguma I pielikumā.
(2)
Regulas (EK) Nr. 800/1999 3. pantā noteikts, ka tiesības uz eksporta kompensāciju iegūst, importējot konkrētā trešā valstī, ja šai trešai valstij piemēro diferencētu kompensāciju. Šīs regulas 14., 15. un 16. pantā noteikti diferencētas kompensācijas izmaksas nosacījumi, jo īpaši dokumenti, kas jāuzrāda kā pierādījums tam, kad preces ir nogādātas galamērķī.
(3)
Attiecībā uz diferencēto kompensāciju Regulas (EK) Nr. 800/1999 18. panta 1. un 2. punktā ir noteikts, ka daļu kompensācijas, ko aprēķina, izmantojot zemāko kompensācijas likmi, samaksā pēc eksportētāja iesnieguma pēc tam, kad ir iesniegts pierādījums, ka produkts ir izvests no Kopienas muitas teritorijas.
(4)
EK un Rumānijas Asociācijas padomes 2005. gada 5. jūlija Lēmums Nr. 3/2005 par tirdzniecības režīma uzlabošanu attiecībā uz lauksaimniecības produktiem, kas minēti Eiropas Nolīguma 3. protokolā (4), paredz no 2005. gada 1. decembra atcelt kompensācijas par apstrādātiem lauksaimniecības produktiem, kas nav minēti Līguma I pielikumā, eksportējot uz Rumāniju.
(5)
Rumānija ir apņēmusies piešķirt atvieglotu importa režīmu precēm, kuras ieved tās teritorijā tikai tad, ja attiecīgajām precēm ir pievienoti dokumenti, kuros norādīts, ka par tām nevar saņemt eksporta kompensāciju.
(6)
Ievērojot šo režīmu, kas ir pārejas posma pasākums, ņemot vērā Rumānijas iespējamo pievienošanos Eiropas Savienībai, lai izvairītos no nevajadzīgu izmaksu radīšanas uzņēmējiem komerctirdzniecībā ar citām trešām valstīm, jāizdara atkāpe no Regulas (EK) Nr. 800/1999, ciktāl tajā ir pieprasīts ievešanas apliecinājums diferencētu kompensāciju gadījumā. Ja konkrētām attiecīgā galamērķa valstīm eksporta kompensācijas nav noteiktas, arī to ir lietderīgi neņemt vērā, nosakot viszemāko kompensācijas likmi.
(7)
EK un Rumānijas Asociācijas padomes Lēmumā Nr. 3/2005 noteiktos pasākumus piemēro no 2005. gada 1. decembra, tādēļ šai regulai jāstājas spēkā nākamajā dienā pēc tās publicēšanas.
(8)
Šajā regulā paredzētie pasākumi ir saskaņā ar atzinumu, ko sniegusi Pārvaldības komiteja, kas nodarbojas ar horizontālajiem jautājumiem, kuri saistīti ar Līguma I pielikumā neuzskaitītu apstrādātu lauksaimniecības produktu tirdzniecību,
IR PIEŅĒMUSI ŠO REGULU.
1. pants
Atkāpjoties no Regulas (EK) Nr. 800/1999 16. panta, ja kompensāciju diferencē tikai tādēļ, ka Rumānijai nav noteikta kompensācija, apliecinājums tam, ka ir izpildītas muitas ievešanas formalitātes, nav nosacījums tam, lai izmaksātu kompensāciju par visām precēm, kas uzskaitītas Regulas (EK) Nr. 1043/2005 II pielikumā un uz kurām attiecas EK un Rumānijas Asociācijas padomes Lēmums Nr. 3/2005.
2. pants
To, ka nav noteikta eksporta kompensācija attiecībā uz tādu preču eksportu uz Rumāniju, kuras uzskaitītas Regulas (EK) Nr. 1043/2005 II pielikumā un uz kurām attiecas EK un Rumānijas Asociācijas padomes Lēmums Nr. 3/2005, neņem vērā, nosakot viszemāko kompensācijas likmi Regulas (EK) Nr. 800/1999 18. panta 2. punkta nozīmē.
3. pants
Šī regula stājas spēkā dienā pēc tās publicēšanas Eiropas Savienības Oficiālajā Vēstnesī.
To piemēro no 2005. gada 1. decembra.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 22. decembrī

Labels: 3
15
5
6